Allan Saint-Maximin

Allan Irénée Saint-Maximin (s. 12. maaliskuuta 1997 Châtenay-Malabry) on ranskalainen jalkapalloilija, pelipaikaltaan hyökkääjä. Hän edustaa Ligue 1:ssä pelaavaa Lensiä.

 Seurajoukkueura 
Saint-Maximin aloitti uransa vuonna 2003 Verrières-le-Buissonissa. Vuonna 2004 hän siirtyi US Ris-Orangisiin ja vuosina 2007–2011 hän pelasi AC Boulogne-Billancourtissa.

Heinäkuussa 2011 Saint-Maximin siirtyi AS Saint-Étienneen. Kesäkuussa 2013 hän siirtyi ykkösjoukkueeseen. Hän teki debyyttinsä ykkösjoukkueessa 1. syyskuuta 2013 Bordeaux'ta vastaan. Helmikuussa 2015 hän teki jatkosopimuksen vuoteen 2019 saakka. 

Heinäkuussa 2015 Saint-Maximin teki viiden vuoden sopimuksen AS Monacon kanssa, ja sieltä hänet laitettiin välittömästi lainalle Hannover 96:een. Lainakaudellaan Hannoverissa hän pelasi 16 Bundesliigan ottelua ja teki kauden ainoan maalinsa 4. joulukuuta 2015 ottelussa Schalkea vastaan. Hän pelasi myös kaksi Saksan cupin ottelua.

Heinäkuussa 2016 Saint-Maximin siirtyi lainalle SC Bastiaan. Kaudella 2016–2017 hän pelasi Bastiassa 34 Ligue 1:n ottelua, joissa hän teki kolme ja syötti kaksi maalia.

Elokuussa 2017 Saint-Maximin siirtyi OGC Niceen. Hän pelasi Nicessä kahden kauden aikana yhteensä 64 Ligue 1:n ottelua, joissa hän teki yhdeksän maalia ja antoi 12 maalisyöttöä. Kaudella 2017–2018 hän pelasi Eurooppa-liigassa neljä ottelua, joissa hän teki kaksi maalia ja syötti yhden.

Elokuussa 2019 Saint-Maximin siirtyi englantilaisseura Newcastle Unitediin 18 miljoonan euron siirtosummalla. Ensimmäisellä valioliigakaudellaan Newcastle Unitedissa hän pelasi 26 liigaottelua ja teki niissä kolme maalia. Kaudella 2020–2021 hän teki kolme maalia 25 liigaottelussa, kaudella 2021–2022 viisi maalia 35 ottelussa ja kaudella 2022–2023 yhden maalin 25 liigaottelussa.

Kesällä 2023 Saint-Maximin siirtyi Saudi-Arabian Valioliigassa pelaavaan Al-Ahliin kolmivuotisella sopimuksella. Kaudella 2023–2024 hän pelasi Al-Ahlissa 30 sarjaottelua, joissa hän teki neljä maalia ja antoi 10 maalisyöttöä.

Heinäkuussa 2024 Saint-Maximin siirtyi Turkin Superliigassa pelaavaan Fenerbahçeen yksivuotisella lainasopimuksella. Lainakaudellaan Fenerbahçessa hän pelasi 20 Turkin Superliigan ottelua, joissa hän teki neljä maalia ja antoi neljä maalisyöttöä. Eurooppa-liigassa hän pelasi seitsemän ottelua.

Elokuussa 2025 Saint-Maximin siirtyi meksikolaisseura Club Américaan noin 10 miljoonan dollarin siirtosummalla. Hän allekirjoitti Américan kanssa kaksivuotisen sopimuksen. Hän pelasi kaudella 2025–2026 Liga MX:ssä 15 ottelua, joissa hän teki kolme maalia. Helmikuussa 2026 Saint-Maximin purki sopimuksensa Club Américan kanssa. Sopimuksen purkamisen syynä oli Saint-Maximinin ja Club Américan päävalmentajan André Jardinen mukaan se, että Saint-Maximinin lapset olivat joutuneet Meksikossa useita kertoja rasismin kohteeksi.

Ranskalaisseura RC Lens ilmoitti 2. helmikuuta 2026 tehneensä Saint-Maximinin kanssa loppukauden mittaisen sopimuksen.

 Maajoukkueura 
Saint-Maximin pelasi Ranskan alle 16-, alle 17-, alle 20- ja alle 21-vuotiaiden maajoukkueissa.

 Yksityiselämä 
Saint-Maximinin isä on kotoisin Guadeloupelta ja äiti Ranskan Guayanasta.

 Lähteet 
 Profiili Soccerway-sivustolla 

 Viitteet 

Luokka:Ranskalaiset jalkapalloilijat
Luokka:Vuonna 1997 syntyneet
Luokka:Elävät henkilöt